Broj: 13-056/23-2391/2 21. jul 2023.

|  |
| --- |
| **UPUTSTVO** **za učesnike****JAVNOG KONKURSA** ***Kultura spaja: od amatera do profesionalaca*****za raspodjelu sredstava za finansiranje****projekata i programa nevladinih organizacija****u oblastima kulture i umjetnosti** |
| Datum objavljivanja konkursa: petak, 21. jul 2023. godine |
| Rok za podnošenje prijava na konkurs: ponedjeljak, 21. avgust 2023. godine |

**Sadržaj**

[1. OPŠTE INFORMACIJE O KONKURSU 3](#_Toc140835397)

[1.1. Uvod 3](#_Toc140835398)

[1.2. Ciljevi konkursa 4](#_Toc140835399)

[1.3. Finansijski okvir 4](#_Toc140835400)

[2. PROPOZICIJE KONKURSA 5](#_Toc140835401)

[2.1. Ko može da podnese prijavu na javni konkurs 5](#_Toc140835402)

[2.2. Partneri i saradnici 5](#_Toc140835403)

[2.3. Vremenska i teritorijalna određenja/ograničenja 6](#_Toc140835404)

[2.4. Prihvatljive/neprihvatljive projektne/programske aktivnosti 6](#_Toc140835405)

[2.5. Prihvatljivi/neprihvatljivi troškovi 7](#_Toc140835406)

[3. PRIJAVA NA JAVNI KONKURS 8](#_Toc140835407)

[3.1. Sadržaj prijave 8](#_Toc140835408)

[3.2. Prilozi – obavezna dokumentacija uz prijavu 9](#_Toc140835409)

[3.3. Gdje, kada i kako podnijeti prijavu na javni konkurs 9](#_Toc140835410)

[4. PROVJERA PRIJAVLJENIH PROJEKATA/PROGRAMA 10](#_Toc140835411)

[4.1. Administrativna provjera prijava 10](#_Toc140835412)

[4.2. Objavljivanje Liste NVO koje nijesu dostavile urednu i potpunu prijavu 10](#_Toc140835413)

[5. BODOVANJE I RANGIRANJE PROJEKATA/PROGRAMA 11](#_Toc140835414)

[5.1. Bodovanje od strane nezavisnih procjenjivača 11](#_Toc140835415)

[5.2. Utvrđivanje Rang liste projekata/programa 12](#_Toc140835416)

[5.3. Revidiranje budžeta 12](#_Toc140835417)

[6. ODLUKA O RASPODJELI SREDSTAVA I ZAKLJUČIVANJE UGOVORA 13](#_Toc140835418)

[7. INFO SESIJE 13](#_Toc140835419)

# OPŠTE INFORMACIJE O KONKURSU

## Uvod

Svrha ovog uputstva je davanje smjernica zainteresovanim nevladinim organizacijama, kao potencijalnim učesnicima Javnog konkursa za raspodjelu sredstava za finansiranje projekata i programa nevladinih organizacija u oblastima kulture i umjetnosti, koji je objavila Komisija Ministarstva kulture i medija, o procesu podnošenja prijave projekta/programa na konkurs.

Odlukom o utvrđivanju prioritetnih oblasti od javnog interesa i visine sredstava za finansiranje projekata i programa nevladinih organizacija u 2023. godini („Službeni list CG“, broj 151/22), između ostalih, utvrđene su kultura i umjetnost kao prioritetne oblasti u kojima će se iz Budžeta Crne Gore u 2023. godini finansirati projekti i programi koje realizuju nevladine organizacije.[[1]](#footnote-1) Zakonom o budžetu Crne Gore za 2023. godinu („Službeni list CG“, broj 152/2022) opredijeljena su odgovarajuća sredstva za finansiranje projekata i programa nevladinih organizacija, od kojih je Ministarstvu kulture i medija preusmjereno 421.171,77 €.

U skladu s navedenim, Komisija Ministarstva kulture i medija objavila je Javni konkurs, pod nazivom ***Kultura spaja: od amatera do profesionalaca***, koji za primarni cilj ima razvoj amaterskog kulturno-umjetničkog stvaralaštva i očuvanje nematerijalne kulturne baštine. Konkursom će se doprinijeti i promociji amaterskog stvaralaštva i nematerijalne kulturne baštine, popularizaciji amaterizma u kulturi i tradicionalnih kulturnih vrijednosti, uvezivanju amatera i profesionalaca u kulturi, intenziviranju saradnje amaterskih organizacija s javnim ustanovama kulture i turističkim organizacijama, i konačno poboljšanju kulturne i turističke ponude crnogorskih gradova i Crne Gore kao države.

Polazeći od Sektorske analize[[2]](#footnote-2), kojom su identifikovani problem nedovoljno razvijenog amaterskog kulturno-umjetničkog stvaralaštva, kao i potreba očuvanja izvornih i tradicionalnih kulturnih i etno-kulturnih osobenosti, programiran je predmetni javni konkurs kako bi se podstakle organizacije amaterskog stvaralaštva na veće angažovanje u pripremi projektnih predloga kojima će se doprinijeti poboljšanju uslova za njihovo djelovanje i sveukupnom razvoju, ali i druge organizacije, prije svega one koje okupljaju profesionalce u kulturi, a čijim projektima će se ojačati kapaciteti i unaprijediti rad amaterskih organizacija.

Dakle, ovaj konkurs namijenjen je prvenstveno nevladinim organizacijama koje se bave amaterskim stvaralaštvom, u sljedećim oblastima: tradicionalni plesovi/igre i pjesme (folklor), muzika, pozorište i scenska umjetnost, kao i nevladinim organizacijama koje se bave tradicionalnim vještinama, zanatima i upotrebom tradicionalnih materijala. Pored navedenih, konkurs je namijenjen i drugim akterima nevladinog sektora koji djeluju u domenu kulture i umjetnosti, a koji mogu aplicirati s projektima kreiranim isključivo u cilju razvoja amaterskog stvaralaštva, tako da ciljne grupe, odnosno glavni korisnici ovih projekata budu upravo amaterske organizacije i njihovo članstvo (npr. strukovna udruženja umjetnika i stručnjaka u kulturi, organizacije koje se bave nematerijalnim kulturnim nasljeđem i sl. mogu aplicirati s projektima kojima će doprinijeti stručnom usavršavanju i razvoju kulturno-umjetničkih društava, muzičkih sastava i pozorišnih grupa, kao i promociji i popularizaciji amaterizma u kulturi, kroz organizovanje događaja, objavljivanje publikacija itd.).

## Ciljevi konkursa

Strateški ciljevi čijem ostvarenju će doprinijeti javni konkurs za projekte/programe nevladinih organizacija u 2023. godini:

* Razvoj amaterskog kulturno-umjetničkog stvaralaštva
* Očuvanje nematerijalne kulturne baštine, izvornih i tradicionalnih kulturnih i etno-kulturnih osobenosti
* Prezentacija, promocija i internacionalizacija amaterskog kulturno-umjetničkog stvaralaštva i nematerijalne kulturne baštine

Predlog projekta/programa mora obuhvatiti aktivnosti kojima se doprinosi ispunjavanju najmanje jednog od navedenih ciljeva.

## Finansijski okvir

Ukupan iznos sredstava za projekte i programe NVO koja se mogu raspodijeliti ovim konkursom iznosi **421.171,77 €**. U slučaju nedovoljnog broja kvalitetnih predloga projekata/programa, Ministarstvo neće raspodijeliti sva sredstva.

Najniži iznos finansijske podrške koju je moguće ostvariti po ovom konkursu je **5. 000 €**, a najviši **35. 000 €.**

Javnim konkursom se **finansiraju** projekti/programi NVO što znači da nevladina organizacija može tražiti **100%** sredstava potrebnih za realizaciju projekta, odnosno programa (ukoliko je taj iznos u okviru postavljenog minimuma i maksimuma). Projekat/program nevladine organizacije se, po pravilu, finansira u iznosu koji **ne može biti manji od 80% od iznosa sredstava navedenog u prijavi na javni konkurs**.

Raspodjela sredstava će se vršiti u okviru dvije kategorije:

|  |  |  |  |
| --- | --- | --- | --- |
|  | **Minimum po projektu** | **Maksimum po projektu** | **Ukupno za konkurs** |
| Kategorija A | 5.000 € | 10.000 € | 121.171,77 € |
| Kategorija B | 10.000,01 € | 35.000 € | 300.000 € |
| **UKUPNO:** | **421.171,77 €** |

Okvirni broj projekata/programa koji će biti finansirani putem javnog konkursa je 25 projekata (10–15 po kategoriji). U slučaju nedovoljnog broja kvalitetnih predloga projekata/programa po pojedinačnoj kategoriji, Ministarstvo može ostatak sredstava iz jedne, prebaciti u drugu kategoriju radi raspodjele.

**Kategorija A**

U okviru kategorije A planirano je da se raspodijeli 121.171,77 € za projekte čija je vrijednost između 5.000 € i 10.000 €.

Ova kategorija adekvatna je za organizacije koje u smislu operativnih i finansijskih kapaciteta nijesu dovoljno razvijene i koje nemaju mnogo iskustva u pisanju i sprovođenju projekata i upravljanju većim budžetom. Takođe, ova kategorija podrazumijeva projekte čije aktivnosti ne iziskuju prevelike troškove naročito u pogledu putovanja, opreme i robe i sl.

**Kategorija B**

U okviru kategorije B planirano je da se raspodijeli 300.000 €, za projekte čija je vrijednost između 10.000,01 € i 35.000 €.

Ova kategorija adekvatna je za organizacije koje su sposobne iznijeti kompleksnije projekte, kao i projekte koje podrazumijevaju značajne troškove za realizaciju određenih aktivnosti. Tako npr. projekti poput organizovanja festivala, koji podrazumijevaju veći broj učesnika i širi spektar aktivnosti, čak i samo jedna projektna aktivnost poput nabavke skupocjene narodne nošnje neophodne za nastupe kulturno-umjetničkih društava, ili npr. adaptacija prostora za čuvanje nošnji, obuhvataju prilično velike novčane iznose. Zbog navedenog je omogućena i realizacija projekata veće vrijednosti, pa je gornja granica budžeta postavljena na 35.000 €.

# PROPOZICIJE KONKURSA

## Ko može da podnese prijavu na javni konkurs

**Učesnici javnog konkursa mogu biti:**

1) nevladine organizacije koje se bave amaterskim stvaralaštvom, u sljedeća tri segmenta:

* folklor: kulturno-umjetnička društva, folklorni ansambli, kulturni/umjetnički centri;
* muzika: vokalni/muzički sastavi (klape, grupe), horovi, guslarska društva i orkestri;
* pozorište i scenska umjetnost: amaterska pozorišta, pozorišne grupe, trupe, škole pozorišta;

2) nevladine organizacije koje se bave:

* tradicionalnim vještinama, zanatima i upotrebom tradicionalnih materijala;

3) druge nevladine organizacije koje djeluju u oblasti kulture/umjetnosti (npr. strukovna udruženja umjetnika i stručnjaka u kulturi, organizacije koje se bave nematerijalnim kulturnim nasljeđem (folklor i muzika) ili pozorišnom djelatnošću, i druge) – pod uslovom da kreiraju projekte koji doprinose razvoju amaterskog stvaralaštva, tako da ciljne grupe, odnosno glavni korisnici ovih projekata budu upravo organizacije amaterskog stvaralaštva i njihovo članstvo.

**Prijavu na ovaj konkurs može podnijeti NVO iz prethodno navedenih kategorija koja je:**

* upisana u Registar nevladinih organizacija prije objavljivanja ovog konkursa;
* kroz ciljeve i/ili djelatnosti u Statutu definisala:

1) bavljenje amaterskim stvaralaštvom (folklor/muzika/pozorište) /

2) bavljenje tradicionalnim vještinama, zanatima i upotrebom tradicionalnih materijala /

3) djelovanje u oblasti kulture/umjetnosti – pod uslovom da kreira projekat koji doprinosi razvoju amaterskog stvaralaštva, tako da ciljne grupe, odnosno glavni korisnici projekta budu upravo organizacije amaterskog stvaralaštva i njihovo članstvo;

* predala poreskom organu prijavu za prethodnu fiskalnu godinu (bilans stanja i bilans uspjeha).

Na ovaj konkurs nevladina organizacija može prijaviti najviše **dva** projekta/programa, ali joj se **mogu dodijeliti sredstva samo za jedan projekat/program.** Takođe, nevladina organizacija može biti **i partner na samo jednom projektu/programu** u okviru ovog konkursa**.**

## Partneri i saradnici

Nevladina organizacija – podnosilac prijave na Javni konkurs, može se opredijeliti da sprovodi projekat/program samostalno ili **u partnerstvu s jednom ili više nevladinih organizacija**. Dakle, partner može biti isključivo nevladina organizacija i to se navodi u posebnom dijelu prijavnog obrasca.

Ministarstvo podstiče prijavljivanje partnerskih projekata/programa, posebno s nevladinim organizacijama koje su u smislu operativnih i finansijskih kapaciteta manje razvijene od nevladine organizacije koja se prijavljuje na Javni konkurs.

Pored podnosioca prijave i partnera, **u projektu/programu mogu učestvovati i saradnici** (npr. javne ustanove kulture, turističke organizacije, organi lokalne uprave i drugi subjekti). Saradnici su pravna lica koja imaju određenu ulogu u projektu, ali ne mogu dobiti sredstva iz budžeta projekta. Sa saradnicima je potrebno zaključiti sporazum o saradnji u realizaciji projekta ili tražiti saglasnost/mišljenje/preporuku ili drugi odgovarajući akt institucije s kojom će se sarađivati na projektu/programu.

Ministarstvo podstiče prijavljivanje projekata/programa kojima nevladine organizacije ostvaruju saradnju s javnim ustanovama i drugim subjektima i kojima doprinose jačanju i intenziviranju međusektorskog povezivanja.

U realizaciji projektnih aktivnosti nevladina organizacija mora osigurati poštovanje načela jednakih mogućnosti, ravnopravnosti polova i nediskriminacije.

## Vremenska i teritorijalna određenja/ograničenja

Finansiraće se projekti/programi čije je trajanje najduže **12 mjeseci**. Dakle, ukoliko nevladina organizacija podnese prijavu programa (koji, shodno Zakonu, traje najduže tri godine), ovim konkursom se može finansirati maksimalno jedna godina programa.

Konkursom se **neće finansirati projekti/programi čije su aktivnosti započete prije završetka javnog konkursa**, odnosno isteka roka za prijavu na konkurs, **niti projekti koji su završeni prije objavljivanja odluke o raspodjeli**. Optimalno je da se s realizacijom aktivnosti započne u određenom trenutku **nakon potpisivanja ugovora**. Imajući u vidu dinamiku sprovođenja konkursa, **preporučuje se da se projekti realizuju tokom 2024. godine**.

Finansiraće se projekti/programi čije se aktivnosti realizuju **dominantno na području Crne Gore, a do određenog iznosa i aktivnosti koje podrazumijevaju putovanje u inostranstvo,** radi promocije i internacionalizacije (maksimalno 30% od traženih, odnosno dobijenih sredstava).

Što se tiče teritorijalnog određenja realizacije aktivnosti, treba imati u vidu da je Uredbom o finansiranju projekata i programa nevladinih organizacija u oblastima od javnog interesa („Službeni list CG“, broj 13/18) propisano posebno mjerilo– „**doprinos projekta, odnosno programa ostvarivanju javnog interesa na sjeveru i u nerazvijenim opštinama**[[3]](#footnote-3)“**,** koje se može bodovati **do pet bodova**, kao i mjerilo„**doprinos projekta, odnosno programa regionalnom razvoju kroz korišćenje turističkih kapaciteta na sjeveru i u nerazvijenim opštinama (organizovanje obuka, seminara, radionica, okruglih stolova)**“**,** koje se takođe može bodovati **do pet bodova.**

## Prihvatljive/neprihvatljive projektne/programske aktivnosti

**Popis projektnih/programskih aktivnosti koje su prihvatljive/neprihvatljive za finansiranje, u ovom uputstvu daje se ilustrativno, kao orijentir.**

**Prihvatljive aktivnosti** za finansiranje su:

* stručna usavršavanja, obuke, radionice, seminari, kursevi, treninzi i druge edukativne aktivnosti
* nabavka i izrada narodnih nošnji, kostima, rekvizita
* nabavka i servisiranje instrumenata, nabavka notnog materijala
* nabavka tehničke opreme
* adaptiranje prostora za rad i čuvanje nošnji, instrumenata i opreme
* postavljanje koreografija, priprema koncerata, produkcija predstava
* snimanje audio i video zapisa
* objavljivanje publikacija, monografija...
* prezentacija i promocija tradicionalnih i kulturnih vrijednosti i učešće u turističkoj ponudi
* učešće na koncertima, smotrama, turnejama, festivalima u zemlji i inostranstvu
* organizovanje koncerata, predstava, smotri, turneja, festivala (revijalnog i takmičarskog karaktera)
* organizovanje promocija, skupova, foruma, konferencija, okruglih stolova...
* istraživanje, prezentovanje i praktikovanje tradicionalnih vrijednosti nematerijalnog nasljeđa (jezik, govor, usmeno predanje, usmena književnost, izvođačka umjetnost, običaj, obred i svečanost, znanje ili vještina vezana za prirodu i svemir, kultno i znamenito mjesto, tradicionalni zanat i vještina…).

**Nijesu prihvatljive** sljedeće aktivnosti:

* isključivo za pokrivanje pojedinačnih troškova za učešće na manifestacijama, festivalima, takmičenjima, smotrama, radionicama, seminarima, konferencijama, kongresima, studijskim kursevima, posjetama, treninzima i sl.;
* isključivo kupovina/iznajmljivanje radnih prostorija i/ili tehničke opreme, izgradnja ili isključivo obnova objekata;
* arheološka i konzervatorska istraživanja koja zadiru u integritet kulturnog dobra;
* vezane za dobrotvorne donacije;
* s ciljem prebijanja manjka, otplate duga ili plaćanja kamate i sl.

Prihvatljivim će se smatrati i druge aktivnosti za koje se ocijeni da doprinose ostvarenju ciljeva konkursa, a neprihvatljivim aktivnosti koje nedovoljno ili nikako ne doprinose ostvarenju ciljeva konkursa i koje nijesu usmjerene na odgovarajuće korisnike. Takođe, projekti koji su realizovani u prethodnom periodu nijesu prihvatljivi i ne mogu biti finansirani.

## Prihvatljivi/neprihvatljivi troškovi

Sredstvima dobijenim na ovom konkursu mogu se **finansirati samo stvarni i prihvatljivi troškovi nastali realizacijom projekta/programa** u periodu određenom ovim konkursom.

Treba voditi računa da se **prihvatljivi troškovi moraju planirati na osnovu stvarnih troškova, te da pri izvještavanju moraju biti opravdani odgovarajućom dokumentacijom (ugovori, računi, potpisne liste i sl.).**

**U interesu nevladine organizacije je da planira realan i ekonomičan budžet za realizaciju projekta/programa**, maksimalno usklađen s vrstom i obimom predloženih aktivnosti.

Pri bodovanju projekta/programa ocjenjivaće se **usklađenost predloženog budžeta s planiranim aktivnostima i opravdanost traženog budžeta** (jesu li svi troškovi potrebni i povezani s projektnim aktivnostima, je li visina svakog troška opravdana tržišnim cijenama u Crnoj Gori, jesu li stavke budžeta ispravno unesene u projekat, je li navedeno jasno obrazloženje svake stavke troška, koji je ukupni odnos troškova i koristi projekta u odnosu na ciljeve i rezultate koji se planiraju postići).

**Prihvatljivim direktnim troškovima**, kao i u vezi s aktivnostima, smatraju se **troškovi koji su neposredno vezani za sprovođenje pojedinih aktivnosti** predloženog projekta/programa. **Indirektnim troškovima** smatraju se troškovi koji **nijesu direktno povezani** za realizaciju projekta/programa, ali **indirektno doprinose postizanju njegovih ciljeva, uz uslov da ti troškovi budu specificirani i obrazloženi u budžetu.**

**Kod sljedećih budžetskih stavki su postavljena** **procentualna ograničenja:**

|  |  |
| --- | --- |
| **Budžetska stavka** | **Maksimum** |
| DIREKTNI TROŠKOVI: PUTOVANJA | 30% |
| DIREKTNI TROŠKOVI: OPREMA I ROBA | 30% |
| INDIREKTNI TROŠKOVI: TROŠKOVI OBAVLJANJA OSNOVNE DJELATNOSTI (zakup prostora, knjigovodstvene usluge, trošak struje, telefona, interneta i dr.) | 10% |

Što se tiče projektnih aktivnosti koje se odnose na putovanja (učešće na koncertima, smotrama, turnejama, festivalima i sl.) i nabavku opreme i robe (narodnih nošnji, kostima, instrumenata, rekvizita, adaptaciju itd.), ovo ne mogu biti dominante ili isključive aktivnosti projekta (pa samim tim ni troškovi), već moraju biti u kontekstu realizacije drugih aktivnosti. **Dakle, konkursom se neće finansirati projekti koji podrazumijevaju isključivo putovanja, odnosno nabavku opreme i robe, kao i isključivo te dvije aktivnosti zajedno.**

Naime, budžetska stavka PUTOVANJA može iznositi maksimalno 30% ukupnih sredstava traženih na ovom konkursu, isto kao i budžetska stavka OPREMA I ROBA.

Budžetska stavka INDIREKTNI TROŠKOVI – TROŠKOVI OBAVLJANJA OSNOVNE DJELATNOSTI (zakup prostora, knjigovodstvene usluge, trošak struje, telefona, interneta i dr.) može iznositi maksimum 10% ukupnih sredstava traženih na ovom konkursu.

# PRIJAVA NA JAVNI KONKURS

## Sadržaj prijave

**Prijava** na javni konkurs dostavlja se isključivo na propisanom obrascu.[[4]](#footnote-4)

**Obrazac prijave na javni konkurs** sadrži pet segmenata, koje nevladina organizacija treba pažljivo i precizno da popuni, i to:

1. **PRIJAVA NA JAVNI KONKURS**, koju čine tri seta podataka:
	1. PODACI O NEVLADINOJ ORGANIZACIJI KOJA SE PRIJAVLJUJE NA JAVNI KONKURS
	2. PODACI O PARTNERSKOJ NEVLADINOJ ORGANIZACIJI AKO SE NEVLADINA ORGANIZACIJA PRIJAVLJUJE NA JAVNI KONKURS ZAJEDNO SA PARTNERSKOM NEVLADINOM ORGANIZACIJOM (po potrebi dodati podatke za više partnera)
	3. PODACI O PROJEKTU/PROGRAMU NEVLADINE ORGANIZACIJE
2. **IZJAVA O NEPOSTOJANJU VIŠESTRUKOG FINANSIRANJA**
3. **IZJAVA O PARTNERSTVU**
4. **BUDŽET – troškovi realizacije projekta/programa**
5. **IZJAVA O ISTINITOSTI PODATAKA.**

**Propisani obrazac prilagođen je ovom javnom konkursu** i objavljen je uz sami konkurs i ovo uputstvo, pa se preporučuje da se koristi priloženi obrazac, umjesto bjanko obrasca iz Pravilnika.

## Prilozi – obavezna dokumentacija uz prijavu

Uz popunjeni prijavni obrazac, nevladine organizacije su dužne dostaviti:

* **fotokopiju rješenja o upisu u Registar NVO, a za NVO upisane u Registar prije 2012. godine i fotokopiju rješenja o usklađivanju statuta sa Zakonom o nevladinim organizacijama („Službeni list CG“, broj 39/11), ili Uvjerenje Ministarstva javne uprave o evidenciji u Registru NVO** – dostaviti isto i za **partnera**, ukoliko postoji;
* **fotokopiju Statuta u kojemu su definisani ciljevi i djelatnost, odnosno oblast djelovanja NVO;**
* **fotokopiju akta o podnesenoj prijavi za prethodnu fiskalnu godinu poreskom organu (bilans stanja i bilans uspjeha sa brojem iskaza).**

Za projekte/programe koji podrazumijevaju korišćenje autorskih prava koja ne pripadaju podnosiocu prijave, neophodno je dostaviti i:

* **dokaz o regulisanim autorskim pravima s autorom, odnosno nosiocem autorskih prava (autorski ugovor ili pismeni pristanak autora).**[[5]](#footnote-5)

Za projekte/programe koji podrazumijevaju korišćenje kulturnog dobra u posebne svrhe, neophodno je dostaviti i:

* **odobrenje Uprave za zaštitu kulturnih dobara, u skladu sa Zakonom o zaštiti kulturnih dobara.**

Za projekte/programe koji podrazumijevaju saradnike (npr. javne ustanove, turističke ogranizacije i sl.), potrebno je dostaviti i:

* **sporazum o saradnji / saglasnost / mišljenje / preporuku ili drugi odgovarajući akt institucije s kojom će se sarađivati na projektu/programu.**

## Gdje, kada i kako podnijeti prijavu na javni konkurs

**Popunjeni obrazac prijave uz obavezne priloge, neophodno je dostaviti u dva (2) primjerka u štampanoj verziji i jednom (1) primjerku u elektronskoj formi na USB-u ili CD-u, u sadržaju istovjetnom štampanom primjerku (prijava i prilozi).**

Kompletnu dokumentaciju, uključujući i USB ili CD, treba poslati isključivo **poštom, preporučenom pošiljkom**, na adresu:

|  |
| --- |
| **MINISTARSTVO KULTURE I MEDIJA, Njegoševa 83, 81250 Cetinje****sa napomenom: NE OTVARATI – prijava na Javni konkurs****„Kultura spaja: od amatera do profesionalaca“** |

**Rok za podnošenje prijava na Javni konkurs je ponedjeljak, 21. avgust 2023. godine.**

**Prijave dostavljene nakon navedenog roka neće biti razmatrane.**

**Ručno popunjene prijave takođe neće biti razmatrane.**

**U razmatranje će biti uzeti samo projekti/programi koji su dostavljeni na propisanom obrascu prijave, s potrebnom dokumentacijom i u roku, odnosno koji zadovoljavaju uslove propisane konkursom.**

|  |
| --- |
| ***Pitanja u vezi s ovim konkursom mogu se postaviti elektronskim putem na adresu:*** ***arhiva.mku@mku.gov.me******, najkasnije do ponedjeljka, 14. avgusta 2023. godine.*** |

# PROVJERA PRIJAVLJENIH PROJEKATA/PROGRAMA

## Administrativna provjera prijava

Prvu fazu obrade prijava vrši **Komisija Ministarstva** koja provjerava **da li sve primljene prijave ispunjavaju formalne uslove javnog konkursa**. Nakon te administrativne provjere, prijave se razvrstavaju u tri grupe:

* **Prvu grupu** čine prijave koje ispunjavaju sve konkursne uslove i koje mogu da pređu u drugu fazu, odnosno bodovanje od strane nezavisnih procjenjivača.
* **Drugu grupu** čine prijave koje nijesu ispunile neki od formalnih uslova konkursa koji je eliminatoran, zbog čega se isključuju iz dalje obrade.
* **Treću grupu** čine prijave koje nijesu uredne i potpune, ali koje imaju manje nedostatke koje je moguće otkloniti, pa se nevladinim organizacijama daje mogućnost da u određenom roku te nedostatke otklone.

## Objavljivanje Liste NVO koje nijesu dostavile urednu i potpunu prijavu

Komisija **u roku od 15 dana od dana završetka Javnog konkursa,** na internet stranici Ministarstva i portalu e-uprave, **objavljuje Listu nevladinih organizacija koje nijesu dostavile urednu i potpunu prijavu**, uz ukazivanje na utvrđene nedostatke koji se odnose na prijavu, odnosno potrebnu dokumentaciju.

Nevladina organizacija sa Liste dužna je da otkloni utvrđene nedostatke u roku od pet dana od dana objavljivanja liste. **Ako se utvrđeni nedostaci ne otklone, prijava se odbacuje.**

Komisija može tražiti samo ispravku manjih grešaka i nedostataka uočenih kod prijave. Naime, greške u prijavi koje je moguće ispraviti jesu manje tehničke greške odnosno propusti, koji nimalo ne utiču na kvalitet prijave na javni konkurs (poput nedostatka pečata na nekoj od izjava u prijavi, nedostatka Statuta NVO, određenog priloga itd.). Izmjene i dopune odgovora u prijavnom obrascu, kao i svih elemenata koji utiču na kriterijume i bodovanje nijesu moguće, jer bi se time narušilo načelo ravnopravnog odnosa prema svim učesnicima javnog konkursa.

Nakon izvršenih dopuna prijava od strane nevladinih organizacija i pregleda dopuna dokumentacije od strane Komisije, završava se faza administrativne provjere prijava. U dalji postupak procjene ulaze samo one prijave čiji su manji nedostaci ispravljeni u dodatnom roku, koje sadrže svu potrebnu dokumentaciju i ispunjavaju propozcije konkursa. Dakle, prijave iz treće grupe svrstavaju se u jednu od prve dvije grupe – prijave koje se prosljeđuju na bodovanje nezavisnim procjenjivačima ili prijave koje se odbacuju/isključuju iz dalje obrade.

# BODOVANJE I RANGIRANJE PROJEKATA/PROGRAMA

## Bodovanje od strane nezavisnih procjenjivača

Bodovanje svakog predloženog projekata/programa vrše **dva nezavisna procjenjivača sa Liste koju je, na osnovu javnog poziva, utvrdilo Ministarstvo javne uprave.**

Nezavisni procjenjivači su dužni ocjenjivati predložene projekte/programe prema kriterijumima propisanim Zakonom o nevladinim organizacijama („Službeni list CG“, br. 39/11 i 37/17) i mjerilima utvrđenim Uredbom o finansiranju projekata i programa nevladinih organizacija u oblastima od javnog interesa („Službeni list CG“, broj 13/18).

Na osnovu četiri kriterijuma za raspodjelu sredstava za finansiranje projekata i programa, propisanih Zakonom i šesnaest mjerila utvrđenih Uredbom, s definisanim maksimalnim brojem bodova koji se može dati za pojedino mjerilo, odnosno ukupno za pojedini kriterijum, projekti/programi se boduju na sljedeći način:

|  |  |  |
| --- | --- | --- |
| **KRITERIJUM** | **MJERILO** | **BROJ BODOVA** |
| **1. Doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti** | 1.1. Povezanost projekta, odnosno programa sa prioritetnim oblastima od javnog interesa, definisanih strateškim dokumentima, politikama i zakonima  | do 10 bodova |
| 1.2. Obrazloženje potrebe za realizacijom projekta, odnosno programa  | do 5 bodova |
| 1.3. Jasno definisanje ciljnih grupa i korisnika  | do 5 bodova |
| 1.4. Doprinos projekta, odnosno programa rješavanju problema ciljnih grupa i korisnika  | do 5 bodova |
| 1.5. Doprinos projekta, odnosno programa u ostvarivanju javnog interesa na sjeveru i u nerazvijenim opštinama  | do 5 bodova |
| 1.6. Doprinos projekta, odnosno programa regionalnom razvoju kroz korišćenje turističkih kapaciteta na sjeveru i u nerazvijenim opštinama (organizovanje obuka, seminara, radionica, okruglih stolova)  | do 5 bodova |
| **UKUPNO BODOVA PO 1. KRITERIJUMU:** | **do 35 bodova** |
| **2. Kvalitet prijavljenog projekta, odnosno programa** | 2.1. Ciljevi projekta, odnosno programa jasni, dostižni, mjerljivi i realni a predložene aktivnosti osmišljene tako da vode ka ostvarenju ciljeva  | do 10 bodova |
| 2.2. Projekat, odnosno program sadrži jasan plan za praćenje i procjenu uspješnosti  | do 5 bodova |
| 2.3. Usklađenost predloženog iznosa sredstava sa planiranim aktivnostima i opravdanost traženog iznosa sredstava | do 10 bodova |
| 2.4. Održivost projekta, odnosno programa jasno određena  | do 5 bodova |
| **UKUPNO BODOVA PO 2. KRITERIJUMU:** | **do 30 bodova** |
| **3. Kapacitet nevladine organizacije da realizuje prijavljeni projekat, odnosno program** | 3.1. Povezanost predloženog projekta, odnosno programa sa prethodnim aktivnostima te organizacije i misijom te organizacije  | do 10 bodova |
| 3.2. Broj projekata, odnosno programa koje je u prethodnoj kalendarskoj godini ta organizacija realizovala u oblasti za koju se prijavila po javnom konkursu i iznos sredstava za nihovu realizaciju  | do 5 bodova |
| 3.3. Broj i kvalifikacije lica koja su u radnom odnosu u toj organizaciji, kao i broj drugih radno angazovanih lica u toj organizaciji, posebno onih koji će biti angažovani na realizaciji projekta, odnosno programa (po osnovu ugovora o volonterskom radu, ugovora o djelu i sl.)  | do 5 bodova |
| 3.4. Godišnji prihodi te organizacije u posljednje tri godine  | do 5 bodova |
| 3.5. Relevantnost partnerske nevladine organizacije uključene u programsku i finansijsku realizaciju projekata, odnosno programa | do 5 bodova |
| **UKUPNO BODOVA PO 3. KRITERIJUMU:** | **do 30 bodova** |
| **4. Transparentnost rada nevladine organizacije** | 4.1 Dostupnost podataka o radu i finanaijskom poslovanju nevladine organizacije na sopstvenoj ili uslužnoj internet stranici, kao i društvenim mrežama  | do 5 bodova |
| **UKUPNO BODOVA PO 4. KRITERIJUMU:** | **do 5 bodova** |
| **UKUPAN BROJ BODOVA ZA PROJEKAT/PROGRAM:** | **do 100 bodova** |

Svaki nezavisni procjenjivač sačinjava bodovnu listu koja sadrži: **broj bodova po svakom od mjerila, odnosno kriterijuma s obrazloženjem dodijeljenih bodova, ukupan broj ostvarenih bodova za projekat/program i završni komentar**.

Bodovnu listu nezavisni procjenjivač dostavlja Komisiji, **koja utvrđuje konačan broj bodova za svaki projekat/program, tako što zbir ukupnog broja bodova dva nezavisna procjenjivača dijeli sa dva.**

## Utvrđivanje Rang liste projekata/programa

Na osnovu konačnog broja bodova, koji se utvrdjuje na osnovu bodovanja dva nezavisna procjenjivača za svaki projekat/program, **Komisija utvrđuje rang listu projekata/programa**.

Prilikom odlučivanja o raspodjeli sredstava za finansiranje projekata/programa, **sa rang liste se neće uzeti u razmatranje**, oni projekti/programi koji su bodovani:

* **brojem bodova manjim od 50% od ukupnog broja propisanih bodova za osnovna četiri kriterijuma** (odnosno manje od 50 bodova)
* **brojem bodova koji je manji od 50% propisanog maksimalnog broja bodova za 1. kriterijum: *doprinos prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti*** (odnosno manje od 17,5 bodova).

## Revidiranje budžeta

Prilikom donošenja odluke, Komisija vodi računa o:

* visini potrebnih sredstava za finansiranje svakog pojedinačnog projekta/programa u odnosu na ukupan iznos sredstava opredijeljenih za raspodjelu i
* broju bodova utvrđenih za svaki projekat/program.

U slučaju kad projekat/program nevladine organizacije ne može biti finansiran u iznosu sredstava koji je naveden u prijavi, Komisija će od nevladine organizacije tražiti **izjašnjenje o tome da li sa manje dodijeljenih sredstava može realizovati projekat, odnosno program.** Izjašnjenje se dostavlja Komisiji u pisanom obliku, u roku od deset dana od dana traženja izjašnjenja. Projekat, odnosno program biće finansiran ukoliko se nevladina organizacija izjasni da sa manje dodijeljenih sredstava može realizovati taj projekat, odnosno program. U tom slučaju, nevladina organizacija dužna je da dostavi **revidirani budžet projekta/programa** s odgovorajućim iznosom koji će joj se dodijeliti.

# ODLUKA O RASPODJELI SREDSTAVA I ZAKLJUČIVANJE UGOVORA

Odluka o raspodjeli sredstava sadrži **podatke o projektima/programima koji će biti finansirani i iznosu sredstava za finansiranje svakog od tih projekata/programa pojedinačno i mora biti obrazložena.**

Odluka o raspodjeli sredstava **dostaviće se učesnicima konkursa (na email adrese)** i objaviće se na internet stranici Ministarstva [www.gov.me/mku](http://www.gov.me/mku), kao i na portalu e-uprave.

Prilikom donošenja Odluke, biće objavljen i spisak prijava za koje je tokom administrativne provjere od strane Komisije konstatovano da nijesu ispunile propozicije konkursa, s odgovarajućim obrazloženjem.

Na osnovu Odluke o raspodjeli sredstava, **Komisija zaključuje s nevladinom organizacijom ugovor** o načinu isplate i korišćenja sredstava, izvještavanju i nadzoru nad realizacijom projekta/programa za koji su dodijeljena sredstva, **u roku od 30 dana od dana objavljivanja Odluke.**

O mjestu i terminu potpisivanja ugovora, nevladine organizacije kojima su dodijeljena sredstva za finansiranje projekta/programa po ovom konkursu biće blagovremeno obaviještene.

**Napomena:** Preporučuje se da nevladine organizacije kojima se Odlukom odobre sredstva za finansiranje projekta/programa, prije potpisivanja ugovora otvore poseban žiro račun koji će se koristiti isključivo za uplate i isplate vezane za finansiranje projekta/programa po ovom konkursu.

# INFO SESIJE

|  |
| --- |
| **INFO SESIJE ZA ZAINTERESOVANE NVO** |
| Radi uspješnije realizacije konkursa, te predstavljanja ciljeva i ostalih pojedinosti u vezi s konkursnim postupkom, **Komisija će održati dvije info sesije u ponedjeljak, 31. jula i 7. avgusta 2023. godine, s početkom u 9 sati, u zgradi Ministarstva kulture i medija na Cetinju.** **Info sesiji mogu prisustvovati maksimum dva predstavnika određene nevladine organizacije.****Zainteresovane nevladine organizacije prijave za učešće na info sesiji mogu poslati do četvrtka, 27. jula 2023. godine na email adresu** ***arhiva.mku@mku.gov.me*****s imenima predstavnika koji će prisustvovati sesiji i odabranim datumom sesije.** |

1. U smislu Zakona o nevladinim organizacijama („Službeni list CG“, br. 39/11 i 37/17):

	* **projekat** predstavlja skup aktivnosti u oblastima od javnog interesa, koje se realizuju u periodu koji nije duži od jedne godine
	* **program** predstavlja dugoročni plan razvoja organizacije i sprovođenja aktivnosti u oblastima od javnog interesa u periodu koji nije duži od tri godine. [↑](#footnote-ref-1)
2. <https://www.gov.me/clanak/sektorska-analiza-konacna-verzija> [↑](#footnote-ref-2)
3. Sjeverni region, u skladu sa Zakonom o regionalnom razvoju („Službeni list CG“, br. 20/11, 26/11, 20/15 i 47/19), čine opštine: Andrijevica, Berane, Bijelo Polje, Gusinje, Kolašin, Mojkovac, Petnjica, Plav, Plužine, Pljevlja, Rožaje, Šavnik i Žabljak. Za razvijenost opština vidjeti: Pravilnik o utvrđivanju liste stepena razvijenosti jedinice lokalne samouprave („Službeni list CG", br. 151/22). [↑](#footnote-ref-3)
4. Obrazac je propisan Pravilnikom o sadržaju javnog konkursa za raspodjelu sredstava za finansiranje projekata i programa nevladinih organizacija i izgledu i sadržaju prijave na javni konkurs („Službeni list CG“, broj 14/18). [↑](#footnote-ref-4)
5. Vidjeti Zakon o autorskom i srodnim pravima („Službeni list CG“, br. 37/11, 53/16 i 145/21). [↑](#footnote-ref-5)